Document ID: /roh_data/filtered/fineweb-2-filterrobots_roh.jsonl.gz/71404

Il viadi a scola po esser in'aventura, betg mo en la fantasia d'in uffant. Gia en Svizra è l'excepziunal per tscherts normalitad. Uschia per exempel per ils uffants ad Isenthal en il chantun Uri.
Quai è dentant betg il sulet viadi a scola selvadi en il chantun. Datiers, en il Maderanertal, va il viadi a scola tras in territori cun privel da lavinas. DOK da SRF ha accumpagnà la famiglia e tschantschà cun ils uffants.
En l'Oberland Bernais ston ils uffants da la famiglia Rubin perfin descender radund 1'000 meters autezza per arrivar a la chasa da scola, rapporta «Der Bund». Sin lur viadi dovran els la senda da viagiar, ina funiculara, l'auto da posta e van sur ina punt.
Viadis da scola extrems
Ina retschertga dal radio tudestg ha mussà quant different ch'ils viadis da scola pon esser. Cun l'auto dals geniturs en scola a Los Angeles, u persul cun la metro a Stockholm, nua ch'uffants dastgan ir gratuit tut ils dis da scola.
U tras cuntradas vairamain selvadias a Kenia. L'avis da Eunice e ses frar Julius, sch'ins entaupa ina hiena sin il viadi a scola: «Sche ti curras davent, lura persequiteschan ellas tai. Sche ti bittas in crap sin ellas, laschan ellas dentant passar tai.»
N'emporta betg, tge viadi a scola ch'in uffant ha, la vaira sfida spetga savens pir suenter: suandar l'instrucziun e chapir il nov mund cumplitgà cun bleras novas fatschas e novs pleds e concepts.